Document ID: 31977R0876

NEUVOSTON ASETUS (ETY) N:o 876/77 annettu 26 päivänä huhtikuuta 1977 eläinten ruokintaan tarkoitetulle rasvattomalle maidolle ja rasvattomalle maitojauheelle myönnettävää tukea koskevista yleisistä säännöistä annetun asetuksen (ETY) N:o 986/68 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen,
ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 559/76(2), ja erityisesti sen 10 artiklan 2 kohdan,
ottaa huomioon komission ehdotuksen,
sekä katsoo, että
huomattavat interventiovarastot ovat ominaisia rasvattoman maitojauheen markkinatilanteelle yhteisössä; pitkäaikaisesta julkisesta varastoinnista johtuvien suurten kustannusten vuoksi on toteutettava erityistoimenpiteitä, jotka ovat omiaan helpottamaan rasvattoman maidon suuntaamista muihin käyttötarkoituksiin kuin rasvattoman maitojauheen valmistukseen, ja muutettava tästä syystä eläinten ruokintaan tarkoitetulle rasvattomalle maidolle ja rasvattomalle maitojauheelle myönnettävää tukea koskevista yleisistä säännöistä 15 päivänä heinäkuuta 1968 annettu neuvoston asetus (ETY) N:o 986/68(3), sellaisena kuin se on viimeksi muutettuna asetuksella (ETY) N:o 1530/76(4),
on tarpeen lisätä muiden eläinten kuin nuorten vasikoiden rehuksi käytettävän rasvattoman maidon myyntiä, jotta mahdollisimman paljon nestemäistä rasvatonta maitoa suunnattaisiin eläinten ruokintaan; tästä syystä olisi suosittava rasvattoman maidon käyttöä mainitulla tavalla ja säädettävä mahdollisuudesta myöntää tähän tarkoitukseen arvoltaan asetuksen (ETY) N:o 986/68 2 a artiklan mukaista tukea suurempaa tukea; olisi säädettävä samanlainen toimenpide koskemaan rasvatonta maitojauhetta, jotta sitä voitaisiin käyttää muiden eläinten kuin nuorten vasikoiden ruokintaan käytettävien rehuseosten valmistukseen,
ottaen huomioon, että voimassa olevassa lainsäädännössä ei ole mitään laatuvaatimuksia, joiden mukaista rasvattoman maitojauheen on oltava voidakseen saada asetuksen (ETY) N:o 804/68 10 artiklassa tarkoitettua tukea, on välttämätöntä vahvistaa veden enimmäispitoisuus, ja
asetuksen (ETY) N:o 986/68 2 artiklan 6 kohdassa sallitaan maidon markkinointivuoden 1976/1977 loppuun tuen myöntämisen rajoittaminen denaturoituun rasvattomaan maitojauheeseen, jos tuen myöntäminen saattaa vaarantaa muille tuotteille myönnettävien tukien tehokkuuden; tämän toimenpiteen hyväksymiseen johtaneet syyt ovat edelleen olemassa ja niiden vuoksi on tarpeen poistaa soveltamisen määräpäivä,
ON ANTANUT TÄMÄN ASETUKSEN:
1 artikla
Muutetaan asetus (ETY) N:o 986/68 seuraavasti:
a) Korvataan 1 artiklan d alakohta seuraavasti:
"d) Rasvattomalla maitojauheella jauheena olevaa maitoa ja jauheena olevaa kirnupiimää, joissa on enintään 11 prosenttia rasvaa ja joiden vesipitoisuus ei ylitä vahvistettavaa enimmäismäärää, lukuunottamatta julkisista varastoista lähtöisin olevaa rasvatonta maitojauhetta. Tätä vesipitoisuutta sovelletaan vahvistettavassa vaiheessa ja vahvistettavilla edellytyksillä;"
b) Poistetaan 2 artiklan 6 kohdasta ilmaisu "maidon markkinointivuoden 1976/1977 loppuun";
c) Lisätään 2 a artiklaan kohta seuraavasti:
"4. Tukien suuruus voidaan kuitenkin vahvistaa 3 kohdan soveltamisen mukaista tasoa korkeammaksi, jos:
- edellä 2 artiklan 1 kohdan a alakohdassa tarkoitettu rasvaton maito käytetään muiden eläinten kuin nuorten vasikoiden ruokintaan ja toimitetaan enimmäishintaan, joka näiden eläinten kasvattajille vahvistetaan määritettävät edellytykset täyttävien sopimusten mukaisesti,
- edellä 2 artiklan 1 kohdan b alakohdassa tarkoitettu rasvaton maito käytetään niillä tiloilla, missä se on tuotettu, muiden eläinten kuin nuorten vasikoiden ruokintaan,
- edellä 2 artiklan 1 kohdan d alakohdassa tarkoitettu rasvaton maito ja rasvaton maitojauhe käytetään muiden eläinten kuin nuorten vasikoiden ruokintaan."
2 artikla
Tämä asetus tulee voimaan 1 päivänä toukokuuta 1977.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 26 päivänä huhtikuuta 1977.

Labels: 17
6